Stropers ry aan die penCossamo Chauke (Foto: SAPD Mpumalanga) Die polisiekommissaris in Mpumalanga, lt.genl. Semakaleng Daphney Manamela, is verheug oor vonnisse wat stropers die afgelope paar weke opgelê is en veral twee stropers wat Vrydag afsonderlik gevonnis is. Brig. Selvy Mohlala, woordvoerder van die polisie, sê in een van die sake het Munandi Mathebula (42), in die Skukuza-streekhof verskyn in verband met stropery in die Krugerwildtuin. “Die beskuldigde het op 19 Januarie 2015 die wildtuin saam met twee medepligtiges betree deur die Kingfisterspruit-gedeelte. Veldwagters het op dié dag vreemde voetspore opgemerk wat aangedui het dat minstens drie mense een van die paaie in die gebied oorgesteek het,” sê Mohlala. ŉ Snuffelhond het hulle gehelp om twee van die drie betreders op te spoor en aan te keer. Die derde het ongelukkig spoorloos verdwyn. Die twee is uitgeken en een was Mathebula en die ander een was Eugene Malungane (36). “Die twee mans was in besit van ŉ .375-jaggeweer, patrone en ŉ byl.” Die polisie in Skukuza het die twee mans in hegtenis geneem en die saak is ondersoek. “Die twee mans is met hul verskyning in die hof vrygelaat op borgtog, maar hulle het versuim om vir hul volgende hofverskyning op te daag. Die hof het ŉ lasbrief vir hul inhegtenisneming uitgereik en die polisie het ŉ soektog van stapel gestuur. Mathebula is op 28 Junie 2021 weer in hegtenis geneem en dié keer is sy aansoek om borgtog afgekeur. Sy medebeskuldigde se borgtog is weer toegestaan. Mathebula het op 8 April 2022 skuld beken op alle aanklagte en hy is 13 jaar tronkstraf opgelê vir betreding in die Krugerwildtuin, sameswering om ŉ misdaad te pleeg, die besit van ŉ ongelisensieerde vuurwapen, die besit van ammunisie en die besit van ŉ gevaarlike wapen. Die hof het hom ook onbevoeg verklaar om ŉ vuurwapen te besit. In ŉ afsonderlike voorval is Cossamo Chauke (59) ook in die Skukuza-streekhof gevonnis nadat hy op 19 Januarie 2019 die Krugerwildtuin onwettig deur die Malalane-gedeelte betree het. “Veldwagters is in kennis gestel van ŉ betreder in die wildtuin toe hulle skote gehoor het. Hulle het ondersoek ingestel en Chauke aangekeer. Hy het ŉ hoë kaliber-jaggeweer in sy besit gehad asook ŉ byl en vars renosterhorings.” Die karkas van ŉ groot renosterbul is gevind. Die bul is geskiet en sy horings is verwyder. Nog drie renosters, waarvan twee gestroop is en ŉ derde ernstig gewond maar steeds lewendig was, is sowat ŉ kilometer verder gevind. Die derde renoster is uiteindelik van kant gemaak. “Die polisie by Skukuza is in kennis gestel en Chauke is in hegtenis geneem. Die polisie het bepaal hy is in Mosambiek gebore en was onwettig in Suid-Afrika. Forensiese toetse het bevestig dat die jaggeweer in sy besit gebruik is om die renosters te skiet.” Chauke het voor sy vonnisoplegging Vrydag skuld beken op alle aanklagte. Hy is 19 jaar tronkstraf opgelê vir betreding in die wildtuin, oortreding van die Immigrasiewet, die jag van beskermde diere in die wildtuin, die besit van ŉ vuurwapen met die doel om ŉ misdaad te pleeg en die besit van ŉ ongelisensieerde vuurwapen. Hy is ook onbevoeg verklaar om ŉ vuurwapen te besit.